**Cathrine Sandnes** (født 19. mars 1972 i Seoul i Sør-Korea) er en norsk journalist, redaktør, forfatter og tidligere idrettsutøver. Fra 2014 til 2017 var hun leder for Manifest senter for samfunnsanalyse og dessuten daglig leder i Forlaget Manifest. Sandnes har markert seg som debattant, særlig i spørsmål som feminisme, litteratur og idrett. Hun mottok i 2004 gullpennen for sitt virke som skribent.

Sandnes ble adoptert til Norge fra Sør-Korea 18 måneder gammel, høsten 1973. Hun er gift med tidligere politiker, RV-leder og nasjonalbibliotekar, Aslak Sira Myhre. siden 2014. Paret har to døtre.

Virke
-----

Sandnes har vært journalist siden begynnelsen av 1990-årene, først i *Natt og Dag* og *Morgenbladet*, og fra 1994 i *Arbeiderbladet* (*Dagsavisen*). Hun har vært kulturredaktør i *Dagsavisen* i to perioder, 1998–2000 og 2002–2005. Hun var redaktør for boka *Matriark* sammen med Beate Nossum og Christina S. Erichsen (1999) og ga i 2002 ut boka *Reisen østover* om VM i fotball 2002. I 2016 ga hun ut "Angrep og forsvar". Boka er skrevet sammen med Ingeborg Eliassen og vakte stor debatt om norsk forsvarspolitikk og kampflykjøp. Hun var redaktør av tidsskriftet *Samtiden* fra 1. april 2006 til august 2014. 

Sandnes har skrevet faste spalter i en rekke medier, blant annet *Kvinner og Klær*, *Dagsavisen* (om sport) og *Dagbladet*, hvor hun fortsatt skriver. Hun har vært litteraturkritiker i *Aftenposten*, og er en mye brukt debattleder og debattant om norsk samtidslitteratur. Sandnes har vært redaktør og konsulent for flere norske bokutgivelser, deriblant Anders Sømme Hammers bøker *Drømmekrigen. Hjerter og sinn i Afghanistan og Norge* (2010) og *Heia Kabul!* (2013) og Åsne Seierstads *En av oss : En fortelling om Norge* (2013) og To søstre (2016). Hun var også redaktør for Karl Ove Knausgård og Fredrik Ekelunds bok *Hjemme - borte*. 

Cathrine Sandnes satt i den regjeringsutnevnte stemmerettskomiteen fra 2009 til 2013. Komiteen hadde ansvaret for planleggingen og gjennomføringen av stemmerettsjubileet i 2013. Sandnes hadde et særlig ansvar for utgivelsen av *Norsk likestillingshistorie fra 1814–2013* som ble lansert i juni 2013.

Idrettskarriere
---------------

Cathrine Sandnes er også en av Norges fremste karateutøvere gjennom tidene. Hun er 13 ganger norgesmester i karate, norgesmester og bronsemedaljør i EM i kickboksing og har en rekke triumfer i internasjonale karatestevner. Hun vant en kongepokal i 2003.

### Medaljer i norske mesterskap (karate)

| Plassering | Øvelse | År |
| --- | --- | --- |
| Gull | Kumite -60 kg | 1999, 2002, 2003 |
| Gull | Kumite +60 kg | 2001 |
| Gull | Kumite åpen klasse | 2000, 2001, 2002, 2003 |
| Sølv | Kumite +60 kg | 2000 |
| Sølv | Kumite åpen klasse | 1997 |
| Bronse | Kumite +58 kg | 1997 |
| Bronse | Kumite åpen klasse | 1998, 1999 |

Publikasjoner
-------------

* *Matriark, Gyldendal norsk forlag (1999)*
* *Reisen østover, Gyldendal norsk forlag (2002)*
* *«Forsvar eller angrep», Manifest forlag (2016)*

Se også
-------

* Norgesmesterskapet i karate

Referanser
----------

1. ↑  dagbladet.no Til kamp for fellesskapet 17.10.2014
2. ↑  e24.no Sandnes blir leder i Manifest Analyse 18.10.2014
3. ↑  dagbladet.no (15. desember 2016): *Samtidsstemmen* 22.01.2020
4. ↑  regjeringen.no 100-årsmarkering av allmenn stemmerett 29.12.2009
5. ↑  «Kongepokalvinnere». *Norges Kampsportforbund*. 19. januar 2012. Besøkt 16. juni 2018.

Eksterne lenker
---------------

* (en) Cathrine Sandnes – kategori av bilder, video eller lyd på Commons Rediger på Wikidata
* (en) Cathrine Sandnes på Internet Movie Database Rediger på Wikidata
* (no) Cathrine Sandnes i NRK Forfatter

  

Portal: Litteratur

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** SUDOC
 |